ՏԱՊ-ի անհրաժեշտությունը

Համայնքի տարեկան աշխատանքային պլանը (ՏԱՊ) տեղական ժողովրդավարության զարգացման, համայնքի ծրագրային և ֆինանսական կառավարման, ինչպես նաև համայնքը արտաքին աշխարհին ներկայացնելու հանրային կառավարման ստորին՝ համայնքային մակարդակում գործող տարեկան հիմնական ծրագրային փաստաթուղթն է։

Ուստի, այդ փաստաթուղթը պետք է լինի առավելագույնս պարզ, հասանելի և իր մեջ պարունակի արդյունքներին հասնելու տեսանելի ուղիներ՝ միաժամանակ, համապատասխանելով բնակչության կարիքներին և սպասումներին: Այս ամենին հասնելու համար համայնքի ղեկավարը կազմում է Տարեկան աշխատանքային պլան (ՏԱՊ), որը բաղկացած է 5 բաժիններից. 1-ին բաժնում ներկայացված են համայնքի տեսլականը, համայնքի կայուն զարգացման ցուցանիշները, ոլորտային նպատակները: ՏԱՊ-ի 2-րդ բաժնում ներկայացված են համայնքի 2022 թվականի համապատասխան ֆինանսական միջոցներով ապահովված ծրագրերը և այդ ծրագրերի տրամաբանական հենքերը՝ ըստ համայնքի ղեկավարի լիազորությունների ոլորտների, ինչպես նաև այն ծրագրերը, որոնք դեռևս ապահովված չեն համապատասխան ֆինանսական միջոցներով: ՏԱՊ-ի 3-րդ բաժնում ներկայացված է համայնքի սեփականություն հանդիսացող գույքի կառավարման 2022 թվականի ծրագիրը: ՏԱՊ-ի 4-րդ բաժնում բերված է ՏԱՊ-ի ֆինանսավորման պլանը՝ ըստ համայնքի ղեկավարի լիազորությունների ոլորտների: ՏԱՊ-ի 5-րդ բաժնում ներկայացված է տեղեկատվություն ՏԱՊ-ում ներառված յուրաքանչյուր ոլորտային ծրագրի իրականացման արդյունքային ցուցանիշների մոնիթորինգի և գնահատման վերաբերյալ:

Սակայն հաճախ նպատակներին հասնելու ճանապարհին ի հայտ եկած այլ կարիքներն ու անհրաժեշտությունները խոչընդոտ են հանդիսանում համայնքի համար: Որպեսզի նման խոչընդոտները չշեղեն տեղական իշխանությանը իր որդեգրած ուղուց, անհրաժեշտություն է առաջանում մշակելու ավելի կարճաժամկետ զարգացման ծրագիր, որի համար հիմք կծառայի համայնքի հնգամյա զարգացման ծրագիրը (ՀՀԶԾ ): Այս ամենի իրագործման համար էլ Մեծամոր համայնքը մշակել է Տարեկան աշխատանքային պլան (ՏԱՊ):

ՏԱՊ-ը համայնքում առկա ֆինանսական, վարչական, մարդկային և սոցիալական ռեսուրսները կամ կապիտալները կառավարելու գործիք է, այն փաստաթուղթ է, ուր հստակորեն ներկայացվում են սոցիալական, տնտեսական, մարդկային, բնական և այլ ռեսուրսների ներդրման միջոցով Մեծամոր համայնքի զարգացմանն ուղղված՝ տվյալ տարվա համար ՏԻՄ-երի ռազմավարությունները, ծրագրերը և միջոցառումները: Ծրագրի իրականացման գործընթացում, որպես գերակա սկզբունք որդեգրվել է Մեծամորի համայնքապետարանի գործունեության թափանցիկության և բնակչությանը լիարժեք հաշվետու լինելու ապահովումը, մարդու իրավունքների, հանրային տարածքների, շրջակա միջավայրի և պատմամշակութային ժառանգության պաշտպանության գերակա սկզբունքներով որոշումների կայացումը, համայնքի մասնակցային կառավարման մշակույթի ձևավորումը, համայնքի կառավարման ներառականության ապահովումը, իրավահավասար ու ներդաշնակ համակեցության մշակույթի ձևավորումը։ Փաստաթուղթը ծառայում է որպես համայնքի՝ օրենքով սահմանված պարտադիր խնդիրների, ՏԻՄ-երի կանոնադրական խնդիրների լուծման կարևորագույն գործիք։

Կարևորելով ՏԱՊ-ի անհրաժեշտությունը համայնքային զարգացման գործում որպես եզրահանգում կարող ենք ասել, որ այս փաստաթուղթը ծառայում է որպես համայնքի՝ օրենքով սահմանված պարտադիր խնդիրների, ՏԻՄ-երի կանոնադրական խնդիրների լուծման կարևորագույն գործիք ։